CELEX: E2016J0001
Language: el
Date: 2016-12-15 00:00:00
Title: Απόφαση του Δικαστηρίου, της 15ης Δεκεμβρίου 2016, στην υπόθεση E-1/16, Synnøve Finden AS κατά της νορβηγικής κυβέρνησης, εκπροσωπούμενης από το Υπουργείο Γεωργίας και Τροφίμων (Προϊόντα που καλύπτει η συμφωνία για τον ΕΟΧ — Γαλακτοκομικά προϊόντα — Κρατικές ενισχύσεις — Κρατικοί πόροι — Επιπτώσεις στο εμπόριο και στρέβλωση του ανταγωνισμού — Ελευθερία εγκατάστασης)

27.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 133/4
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 15ης Δεκεμβρίου 2016
   στην υπόθεση E-1/16,
   Synnøve Finden AS κατά της νορβηγικής κυβέρνησης, εκπροσωπούμενης από το Υπουργείο Γεωργίας και Τροφίμων
   (Προϊόντα που καλύπτει η συμφωνία για τον ΕΟΧ — Γαλακτοκομικά προϊόντα — Κρατικές ενισχύσεις — Κρατικοί πόροι — Επιπτώσεις στο εμπόριο και στρέβλωση του ανταγωνισμού — Ελευθερία εγκατάστασης)
   (2017/C 133/04)
   Στην υπόθεση E-1/16, Synnøve Finden AS κατά της νορβηγικής κυβέρνησης, εκπροσωπούμενης από το Υπουργείο Γεωργίας και Τροφίμων — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από το πρωτοβάθμιο δικαστήριο του Όσλο (Oslo tingrett), για την ερμηνεία της συμφωνίας για τον Ευρωπαϊκό Οικονομικό Χώρο, και ιδίως των άρθρων 31 και 61, το Δικαστήριο, αποτελούμενο από τους Carl Baudenbacher, Πρόεδρο και εισηγητή δικαστή, Per Christiansen και Páll Hreinsson, δικαστές, εξέδωσε απόφαση στις 15 Δεκεμβρίου 2016, το διατακτικό της οποίας έχει ως εξής:
   
               1.
            
            
               Το άρθρο 61 της συμφωνίας για τον ΕΟΧ πρέπει να ερμηνεύεται υπό την έννοια ότι ένας μηχανισμός που προβλέπεται από εθνική ρύθμιση, σύμφωνα με τον οποίο μια επιχείρηση λαμβάνει 0,50 NOK ανά λίτρο για ποσότητα έως 100 εκατ. λίτρα για τη διανομή ορισμένων προϊόντων, ορισμένα από τα οποία εμπίπτουν στο πεδίο εφαρμογής της συμφωνίας για τον ΕΟΧ, συνιστά μέτρο κρατικής ενίσχυσης, υπό την προϋπόθεση ότι το αιτούν δικαστήριο, λαμβάνοντας υπόψη όλα τα πραγματικά περιστατικά που έχει στη διάθεσή του και την ερμηνεία που δίνει το δικαστήριο, διαπιστώνει ότι υπάρχει παρέμβαση του κράτους ή με κρατικούς πόρους, ότι η παρέμβαση είναι πιθανό να επηρεάσει το εμπόριο μεταξύ των κρατών του ΕΟΧ, ότι παρέχει επιλεκτικό πλεονέκτημα στον αποδέκτη και ότι νοθεύει ή απειλεί να νοθεύσει τον ανταγωνισμό. Η εν λόγω διαπίστωση του αιτούντος δικαστηρίου συνεπάγεται ότι το καθεστώς υπόκειται στην υποχρέωση κοινοποίησης που προβλέπεται στο πρωτόκολλο 3 μέρος I άρθρο 1 παράγραφος 3 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου.
            
         
               2.
            
            
               Στην περίπτωση κατά την οποία ένα καθεστώς κρατικών ενισχύσεων είναι άρρηκτα συνδεδεμένο με ορισμένα προϊόντα που δεν βρίσκονται εξολοκλήρου εκτός του πεδίου εφαρμογής της συμφωνίας για τον ΕΟΧ, το μέτρο στο σύνολό του πρέπει να κοινοποιείται στην Εποπτεύουσα Αρχή της ΕΖΕΣ.
            
         
               3.
            
            
               Ένα εθνικό δικαστήριο δεν θα έχει λόγο να εκτιμά ένα καθεστώς κρατικών ενισχύσεων υπό το πρίσμα της ελευθερίας εγκατάστασης που ορίζεται στο άρθρο 31 της συμφωνίας για τον ΕΟΧ, εκτός αν μπορεί να γίνει χωριστή νομική εκτίμηση από το μέτρο κρατικής ενίσχυσης.